b'\n_START_ARTICLE_\nGodec\n_START_PARAGRAPH_\nGodec je \xc4\x8dlovek, ki igra na preprosti instrument, ve\xc4\x8dinokrat na pode\xc5\xbeelju. V\xc4\x8dasih pa so z besedo godec ozna\xc4\x8devali kar glasbenike oziroma instrumentaliste. Tudi danes v Sloveniji dostikrat sli\xc5\xa1imo besedo godec. Najbolj znani slovenski godec je Lojze Slak._NEWLINE_Godec v knji\xc5\xbeevnosti pomeni nosilca tradicionalnega umetnostnega, tudi slovstvenega ustvarjanja in poustvarjanja. Godec je med drugim lahko pesnik, pevec ali pripovedovalec. Godce je kot avtorje ustno sporo\xc4\x8denih pesmi prvi omenil nabo\xc5\xbeni pesnik Ahacij Str\xc5\xbeinar v uvodu v pesmarico leta 1729.\n_START_SECTION_\nRazvoj god\xc4\x8devstva na Slovenskem\n_START_PARAGRAPH_\nLjudski godec pri nas ni bil nikoli samostojen poklic. Godci so bili nadarjeni posamezniki z god\xc4\x8devsko \xc5\xbeilico- zabavnjaki. Med premo\xc5\xbenimi kmeti, prete\xc5\xbeno kme\xc4\x8dkega prebivalstva, jih ni bilo, najve\xc4\x8dkrat so bili to ko\xc4\x8darji in rokodelci, ki so si z god\xc4\x8devstvom znali zaslu\xc5\xbeiti dodatni denar za pre\xc5\xbeivetje. Pla\xc4\x8devanje godcev in zaslu\xc5\xbeek so urejale \xc5\xa1ege in navade ter poprej\xc5\xa1ni dogovor z naro\xc4\x8dnikom. Ve\xc4\x8dkrat pa se je denar zanje pobiral kar sproti ali na koncu od gostov prireditve. \xc4\x8cim bolj\xc5\xa1i in zabavnej\xc5\xa1i je bil godec, tem ve\xc4\x8d je znal zaslu\xc5\xbeiti. Nastopi godcev so bili vedno povezani tudi z petjem, plesom in zabavo. Slovensko glasbeno izro\xc4\x8dilo ohranja do dana\xc5\xa1njih dni posebnost ve\xc4\x8dglasje in tudi sprotno glasbeno ustvarjanje- improvizacijo. Enoglasja in solisti\xc4\x8dnih glasbil na\xc5\xa1a ljudska glasba ne pozna. Razvoj doma\xc4\x8dega instrumentalnega izraza je izoblikoval tipi\xc4\x8dno slovensko zvo\xc4\x8dnost, ki jo \xc5\xa1e danes predstavlja sestav; klarinet, harmonika in bariton. Ta v pevskem smislu odgovarja sestavu, pri katerem eden poje naprej-(vodi), drugi ga spremlja in tretji pridaja bas. Znotraj te formule je potem mogo\xc4\x8de skoraj vse. Va\xc5\xbeno je le, kateri godci se znajdejo skupaj in ob kak\xc5\xa1ni prilo\xc5\xbenosti igrajo. Nobeno pomembno obdobje, noben pomemben dogodek \xc5\xbeivljenjskega in koledarskega kroga ni \xc5\xa1el mimo brez prisotnosti godcev, glasbe in plesa.'